СТАНОВИЩЕ

За научните трудове на доц. д-р Румен Живков Бояджиев от Софийския университет „Св. Климент Охридски“- Център за славяновизантийски проучвания „Проф. Иван Дуйчев“, единствен кандидат в конкурса за ПРОФЕСОР/ професионално направление 2.2 История и археология. История на късната античност; християнска просопография/.

Доц. Румен Бояджиев е известен и международно признат специалист по късноантична и ранносредновековна църковна история и просопография /IV-VI в./. Той е автор на обемно, стойностно и приносно творчество, получило достойно признание. Същевременно е и авторитетен преподавател в областта на историята в няколко хуманитарни факултета на Софийския университет „Св. Климент Охридски“.

За участието си в настоящия конкурс той е представил две монографични изследвания - докторската си дисертация „Ранно западноевропейско монашество. Бенедиктинците и Изтокът до средата на XI в.“/София 1996/ и наскоро публикуваната книга „Изгубената Africa sacra. Късноантичната Северна Африка IV-VI в.“ / София, 2019 г./, а също така още 11 студии и статии , посветени главно на късноантичното женско монашество, ранната християнска просопография и символика.

Тематично единство в неговите изследвания от една страна е гаранция за трайност на научните интереси и системност в научното дирене, а от друга страна разкрива непрекъснато развиващ се в усъвършенстван професионализъм. Както от историческа, така и от филологическа гледна точка неговите научни трудове се характеризират с прецизност и ерудиция.

Сред представените за конкурса научни трудове заслужено централно място заема монографията „ Изгубената Africa sacra”. Тя е посветена на историята, урбанистиката, стопанството и християнския живот в Северна Африка през IV-VI в. Въпреки доминиращата християнска проблематика, този научен труд е насочен към разкриване на цялостната научна картина на урбанистичното развитие, провинциалното устройство и организация на региона. Чрез използване на разнообразен изворен материал е разкрит уникалният северноафрикански урбанизъм, сложил траен отпечатък върху стопанското и духовно развитие. Новаторски и приносен характер има разработеният и представен „Просопографски корпус на жените-християнки“ /общо 160// въз основа на епиграфски и наративни исторически свидетелства. Той има подчертано приносен характер и допълва изработената и публикувана през 2011 първа част от Prosopographia feminarum christianarum saec. IV-VI. Монографията „Изгубената Africa sacra” е със значение не само за българската, но и за световната историческа наука. Превеждането й на английски език, за да стане тя достъпна на по-широк кръг специалисти, ще има положително значение за авторитета на нашите хуманитаристика и е препоръчително.

Като имам предвид приносния характер на изследванията на Румен Живков Бояджиев и неговата успешна преподавателска дейност, препоръчвам да му бъде присъдена НАУЧНАТА СТЕПЕН И ДЛЪЖНОСТ ПРОФЕСОР ПО ПРОФЕСИОНАЛНО НАПРАВЛЕНИЕ 2.2 ИСТОРИЯ И АРХЕОЛОГИЯ, ИСТОРИЯ НА КЪСНАТА АНТИЧНОСТ; ХРИСТИЯНСКА ПРОСОПОГРАФИЯ.

6 август 2019 г Дал становището:.

София /акад. Васил Тодоров Гюзелев, Българска академия на науките